S A J T Ó K Ö Z L E M É N Y

Intézmény a nehéz helyzetbe került családokért

Hajdúböszörmény – A Baptista Szeretetszolgálat Egyházi Jogi Személy alapította, az Országos Szociális Intézményfenntartó Központ fenntartásában működő Katica Családok Átmeneti Otthona – a szegények és rászorulók megsegítése érdekében vállalt jószolgálati tevékenységével összhangban – szociális és gyermekjóléti közfeladatok ellátását végzi. A gyermekjóléti alapellátást biztosító intézmény hajdúböszörményi telephelyén sikerült a közelmúltban megvásárolni és teljesen felújítani egy ingatlant, amelynek ünnepélyes átadása február 13-án, kedden történt meg az Újvárosi utca 66-os szám alatt.

Az eseményen Szenczy Sándor, a Baptista Szeretetszolgálat elnöke arról szólt, a lehetetlen is lehetségessé válhat a hit által, és ha egy cél érdekében ilyen összefogást tapasztalni, akár csoda is történhet. Hozzátette, Hajdúböszörményben egy olyan minőségű intézmény jött létre, amely bizonyítja a program összes résztvevőjének odaadását. Dr. Hoffmann Imreközfoglalkoztatási és vízügyi helyettes államtitkár köszöntőjében arról beszélt, az idei közfoglalkoztatási program legfőbb célkitűzése, hogy az elmúlt években kialakított kapacitásokat fenntartsa és működtesse úgy, hogy közben mindenki számára, aki dolgozni képes és akar, de a nyílt munkaerőpiacon nem tud elhelyezkedni, munkát biztosítson. Arra biztatta a helyi önkormányzatot, keresse a további együttműködés lehetőségét a Baptista Szeretetszolgálattal.

A családok átmeneti otthona szolgáltatás nehéz helyzetbe került családok számára jelent segítséget. Jellemzően egyedülálló édesanyák és gyermekeik kapnak elhelyezést az intézményben. Azok az édesanyák, akik gyermekkel érkeznek, gyermekeik felügyeletét nem tudják másra bízni, nincs családi támogató háttér, így az elsődleges munkaerőpiacon történő elhelyezkedésük nagyon nehézkes. A közfoglalkoztatási program keretében olyan intézményt sikerült létrehozni, ahol foglalkoztató helyiségek kialakításával biztosítható az érintett családok számára az átmeneti foglalkoztatás lehetősége. A program beindításával az intézményben élő ellátottak mindegyike rendelkezik valamilyen formában jövedelemmel. Az otthonba 13 család költözhet, 40 személy elszállásolására van lehetőség.

A beruházás összértéke mintegy 120 millió forint, amelyből a Belügyminisztérium támogatása 105 millió forint volt.

Hajdúböszörmény, 2018. február 13.

Háttér:

KÖZFOGLALKOZTATÁS A KATICA CSALÁDOK ÁTMENETI OTTHONÁBAN

A Baptista Szeretetszolgálat több közfoglalkoztatási programot is szervezett már a múltban a hajléktalanok megsegítése érdekében. Mára már több telephelyen és több szociális ellátási típusba sikerült integrálni a közfoglalkoztatási programokat, mert úgy gondoljuk, hogy az elesett emberek gondjaira akkor tudunk megfelelőképpen reagálni, ha az egyes problémákat egységesen, egy program keretén belül tudjuk kezelni. A mintaprogramjainkban résztvevők számára a foglalkoztatáson túl lakhatást és szociális segítségnyújtás is tudunk biztosítani, amelyekkel egyszerre az életük több területén is hatással lehetünk.

A 2017. évi hajléktalan mintaprogrammal egy olyan új célcsoportot szerettünk volna elérni, akik általában nem jutnak az emberek eszébe, ha a hajléktalanságban élőkre gondolnak. Ők a hajléktalanná vált, méltányolható lakhatási megoldással nem rendelkező családok, akik számára a családok átmeneti otthona szolgáltatás nyújt egyedüli segítséget abban, hogy ne veszítsék el gyermekeiket.

A mintaprogram keretében a baptista fenntartásban működő hajdúböszörményi Katica Családok Átmeneti Otthona vállalta azt a feladatot, hogy a szociális segítségnyújtáson túl a lakók számára egy olyan mintaértékű programot vezet be, amellyel a munkaképes álláskereső felnőttek jövedelemhez tudnak jutni és ezáltal az intézményben élő gyermekek is a szüleik példáján keresztül a családon belül kapnak követendő mintát a jövőjükhöz.

A program keretében a Belügyminisztérium támogatásával az intézmény új ingatlanba tud átköltözni, amely már teljesen megújult, 21. századi környezetben fogadja a családokat, gyermekeket. Az ingatlan átalakításakor a fenti elveket figyelembe véve egy olyan szociális intézményt sikerült létrehoznunk, amely a férőhely biztosításán túl foglalkoztató helyiségekkel és két apartman helyiséggel is rendelkezik.

A foglalkoztató helyiségek célja, hogy azoknak az édesanyáknak, akik pici gyerekekkel érkeznek az intézménybe, és nem tudják megoldani a gyermekek felügyeletét az általános munkarendben történő munkaidő alatt, a közfoglalkoztatási program keretében tudunk foglalkoztatást biztosítani. Ezek olyan egyszerű tevékenységek, mint lakástextíliák szabása, varrása, javítása, dísztárgyak előállítása.

Az apartman helyiségek azoknak jelentenek segítséget, akik az intézményt már el tudják hagyni, nem szorulnak családgondozásra és rendelkeznek munkahellyel, de még nincs annyi megtakarításuk, hogy önálló bérleményt vagy lakhatást biztosítsanak maguknak. Az apartmanokba a szociális ellátás térítési díját meghaladó, de a piaci bérleti viszonyok alatt maradó hozzájárulás ellenében lakhatnak azok a családok, amelyeknek csak átmeneti időre van szükségük ahhoz, hogy önálló életvitelüket kialakítsák.

Az intézmény 2017 márciusától csatlakozott a közfoglalkoztatáshoz és jelenleg 6 fő dolgozik a programban. Összesen 19 fő számára biztosított foglalkoztatási lehetőséget idáig, és elmondható, hogy a program beindításával az intézményben élő munkaképes felnőttek mindegyike rendelkezik munkajövedelemmel.

 AZ INTÉZMÉNY:

A Katica Családok Átmeneti Otthona 2011 decemberében kezdte meg működését Hajdúböszörményben, országos befogadással.

Az intézményben olyan családok elhelyezését biztosítjuk, akiknél a kialakult krízishelyzet (munkanélküliség, életvezetési problémák, családi konfliktus) miatt a család lakhatása nem megoldott, a gyermekek mindennapi megfelelő ellátása veszélybe került. Az intézményben együttesen helyezhető el a szülő gyermekével, ezzel is segítve, hogy a családok közösen, szakemberek segítségével oldják meg a kialakult problémákat, minél előbb tovább tudjanak lépni a krízishelyzetből.

Célunk a családok átmeneti lakhatási gondjának megoldása, az átmeneti gondozás biztosítása, a szükség szerinti ellátás nyújtása, a család egyben tartása, a család társadalmi re-integrációjának elősegítése.

Az otthonban 40 személy elszállásolására van lehetőség, jelenleg 28 gyermek és 12 felnőtt él az intézményben.

Minden család külön lakószobában kap elhelyezést, a konyha, étkező, nappali és a vizes blokk emeletenként közös használatúak.

Kiemelt figyelmet fordítunk a gyerekekre: azért dolgozunk, hogy a szülők nehézségei minél kevésbé befolyásolják a gyermekek életét, a biztonságos életkörülmények új, építő mintát adjanak nekik. Felcseperedve nagyobb kilátásaik lehessenek, szélesebb körű lehetőségekkel rendelkezzenek a továbbtanulás, önképzés, életminőség terén.

Mindezek érdekében szeretnénk olyan lakókörnyezetet biztosítani a gyermekeknek, ahol nyugodt körülmények között tanulhatnak, biztonságos légkörben sportolhatnak, játszhatnak, akárcsak saját, rendezett otthonban tennék azt.

További információ:

Szilágyi Attila kommunikációs igazgató

Baptista Szeretetszolgálat

70 207 2841.

szilagyi.attila@baptistasegely.hu

Budapest, 2018. 02. 05.